התכנית האופרטיבית ליציאת המסתננים ומהגרי העבודה הבלתי חוקיים

(מסמך להעברה למדינה השלישית)

ביום ה- 3.12.2017 ממשלת ישראל קיבלה החלטה פה אחד בנוגע להוצאת עשרות אלפי המסתננים ומהגרי העבודה שנכנסו לישראל באופן בלתי חוקי למדינת מוצאם או למדינה שלישית ואישרה את התקציב הנדרש לכך.

**להלן פרטי התכנית להוצאת המסתננים בחודשים הקרובים:**

1. **פרוט התכנית בשלב הוצאתם מישראל:**
2. שלב א' - החל מתאריך 1.1.2018 החלה רשות האוכלוסין וההגירה במסע פרסום מקיף באמצעי התקשורת השונים בישראל (אינטרנט, רשתות חברתיות, מודעות, עיתונות, טלוויזיה ורדיו) לפיו כל מי שיצא מרצון מישראל בשלושת החודשים הקרובים יקבל מענק של 3500$. כל מי שיצא לאחר שלושת החודשים בין אם מרצון או לא מרצון יקבל מענק מופחת.
3. שלב ב' - החל מתאריך 1.2.2018 כל מסתנן שעונה לקריטריונים שנקבעו ויגיע להאריך את אשרת שהייתו בישראל, האשרה תוארך בחודשיים בלבד ויודיעו לו כי זאת ההארכה האחרונה שלו ועליו לעזוב את המדינה בתוך חודשיים מרצון ובאופן חוקי ובמידה ולא יעשה כך, יחשב לשוהה בלתי חוקי ובר אכיפה.
4. ההנחה היא שכתוצאה מפעולות אלו **יעלה בהדרגה** מספר היוצאים מרצון ובהתאם להבנות שגובשו בין אילן שפירא למקבילו יצאו מישראל עד 15 אנשים ביום.
5. היוצאים יגיעו למדינה השלישית בטיסות מסחריות בשלב הראשון אך לאור הגידול במספר היוצאים יש להיערך ליציאתם בטיסות שכר. הנושא עלה בין אילן שפירא למקבילו ועלתה האפשרות שהטיסות יבוצעו באמצעות חברת התעופה של המדינה השלישית. נדרשת החלטה לגבי מאפייני טיסות השכר ודרך מימושן.
6. יתכן שגם בשלב הנוכחי יהיו מבין היוצאים כאלו הנמצאים במשמורת ויוצאו מישראל שלא מרצונם. בחודשים הקרובים מספרם צפוי להיות מועט. בשלבים המאוחרים יותר של התכנית כל מי שלא ישתף פעולה יצא מישראל גם ללא רצונו.
7. **פרוט התכנית משלב הגעתם למדינה השלישית:**

**המטרה היא שתהליך הקליטה והאוריינטציה במדינה השלישית שסוכם ומתבצע היום, בו מקבלים המגיעים יחס נאות ושומרים על ביטחונם האישי, יימשך כפי שהוא כדלהלן:**

1. קבלתם בעת הנחיתה בשדה התעופה המקומי.
2. לינה בבית מלון.
3. בשעות הבוקר למחרת הגעתם : רישום, צילום ומתן הסברים לגבי התהליך והאפשרויות העומדות בפניהם מבחינת מגורים, עבודה, עסקים ותיעוד שיקבלו.
4. הנפקת תיעוד תוך 48 שעות שיאפשר להם שהיה ועבודה –תהיה אפשרות לקבלת שלושה סוגי תיעוד - לתקופה ארוכה, קצרה, ותיעוד למי שמבקש להגיש בקשה לקבלת תעודת פליט. בכל מקרה תוענק תעודת שהות קצרה גם למי שלא רוצה תיעוד כלל למשך 30 יום לפחות עם אפשרות הארכה באחריות המגיעים.
5. מתן הסבר למגיעים על האפשרות הקיימת להגיש בקשות מקלט ומה המנגנון הקיים במדינה השלישית על מנת להגיש בקשה זו.
6. סיור שטח- יערך סיור שטח למגיעים למדינה השלישית באזורים בהם ניתן לשכור דירות ויסבירו להם כל הנדרש בנוגע למחירים, עלויות מחיה, מקומות עבודה או אפשרויות לפתוח עסקים וכד'.
7. ינתן למגיעים מספר טלפון של אחד מאנשי המקביל שאליו יוכלו להתקשר בעת חירום.
8. תינתן למגיעים האפשרות להישאר או לעזוב מרצון את המדינה השלישית בכל עת.
9. ביקורים במדינה השלישית מטעם נציג מדינת ישראל –
* ע"פ המסוכם והנחיית בית המשפט העליון בישראל, נציג מטעם המדינה יגיע לביקור אחת לחודש למשך חמישה ימים. קיימת אפשרות שתדירות הביקורים תגבר בהתאם לצורך נוכח הגידול הצפוי במספר היוצאים.
* בעת הביקור הנציג ייקח חלק בתהליך האוריינטציה וכן בעת הנפקת התיעוד ביום שלמחרת.
* הנציג ייקח חלק בסיורי השטח עם המקביל לו במדינה השלישית ואנשיו.
* הנציג ייפגש עם מגיעים שכבר נמצאים והשתלבו במדינה השלישית.
* הנציג יקיים פגישות עם המקביל לו על פי הצורך.